गांधीवादी बता गांधी जयंती के दिन जिस कैदी को जेल से रिहा किया, उसने दो लोगों को मार डाला

ओमप्रकाश सिंह, औरंगाबाद. गांधी जयंती के दिन जिस कैदी को सही आचरण व गांधीवादी बताकर जेल अधीक्षक ने रिहा कर दिया था, उसी ने बाहर आते ही दो लोगों की हत्या कर दी। पुलिस ने उसे फिर गिरफ्तार कर जेल भेज दिया।

कैदी पवन कुमार को छोड़ने वाले जेल अधीक्षक अविनाश कुमार को डीएम राहुल रंजन महिवाल ने शुक्रवार को हटा दिया। उनकी जगह वरीय उप समाहर्ता फते फयाज को प्रभारी जेल अधीक्षक बनाया गया है। कैदी पवन समेत छह कैदियों को गांधी जयंती पर औरंगाबाद मंडल कारा से रिहा किया गया था। वह आर्म्स एक्ट के मामले में 7 साल की सजा काट रहा था।

जेल से छूटने के 24 दिन बाद डबल मर्डर

पवन नवीनगर थाना के पोखराही गांव का रहने वाला है। उस पर जिले के अलग-अलग थानों में 9 मामले दर्ज हैं। 2 अक्टूबर को उसकी विशेष रिहाई हुई। इसके बाद 11 अक्टूबर को वह जेल से बाहर आया। फिर 4 नवंबर को पत्नी से प्रेम-प्रसंग होने से खफा होकर उसके प्रेमी और सासाराम निवासी मो. शफीक व उसके चचेरे भाई मो. गद्दी की गोली मारकर व पानी में डूबाकर हत्या कर दी। पुलिस ने उसे 18 नवंबर को नवीनगर से गिरफ्तार कर लिया।

रिहाई फाइल में पवन का नाम देख चौंके एसपी

कैदियों की रिहाई वाली फाइल को लेकर गुरुवार को जेल अधीक्षक एसपी डॉ. सत्य प्रकाश के पास पहुंचे थे। जब एसपी फाइल को साइन करने के लिए देख रहे थे, तभी दो की हत्या कर जेल जाने वाले पवन का नाम देखते चौंक गए। जेल अधीक्षक से पूछा तो जेल अधीक्षक ने जेल मैनुअल का हवाला दिया। एसपी ने फाइल पर साइन करने के बजाए उसे जब्त कर लिया। डीएम से शिकायत की। डीएम ने भी फाइल को खंगाला। तत्काल कार्रवाई करते हुए जेल अधीक्षक को हटा दिया।

जेल अधीक्षक ने पद का किया दुरुपयोग

डीएम राहुल रंजन महिवाल ने कहा कि लापरवाही व पद का दुरुपयोग किसी भी सूरत में बर्दाश्त नहीं किया जाएगा। जांच में प्रथम दृष्टया आरोप सही पाया गया। इसके कारण जेल अधीक्षक को पद से हटाया गया।

क्या कहता है जेल मैनुअल

गांधी जयंती के दिन उन्हीं कैदियों को छोड़ा जा सकता है जो दो तिहाई से ज्यादा सजा काट चुके हों और उम्र 60 से ज्यादा हो। असहाय हों और उनकी जमानत कराने वाला भी कोई नहीं हो। या फिर उनका आचरण बेहतर हो। इधर हटाए गए जेल अधीक्षक ने बताया कि उन्होंने कोई गलती नहीं की। जेल मैनुअल के अनुसार ही सभी को छोड़ा।